b'\n_START_ARTICLE_\nModra frnikola\n_START_PARAGRAPH_\n\xc2\xbbModra frnikola\xc2\xab\xc2\xa0(izvirno angle\xc5\xa1ko \xc2\xbbThe Blue Marble\xc2\xab) je znamenita fotografija Zemlje, ki jo je posnela posadka vesoljske odprave Apollo 17 7. decembra 1972 na razdalji pribli\xc5\xbeno 45.000 km. Je ena najbolj raz\xc5\xa1irjenih fotografskih slik. Zemlja ima na sliki obliko otro\xc5\xa1ke steklene frnikole in od tod izvira tudi ime slike._NEWLINE_Ob izstrelitvi Apolla 17 (12:33 EST) je bil v Afriki dan. Ker se je bli\xc5\xbeal zimski Son\xc4\x8dev obrat, je bila osvetljena tudi Antarktika._NEWLINE_Fotografija je bila posneta okoli 5:39 EST (10:39 UTC), pribli\xc5\xbeno 5 ur in 6 minut po izstrelitvi, ter pribli\xc5\xbeno 1 uro in 48 minut potem, ko je plovilo zapustilo Zemljino parkirno tirnico, in se napotilo proti Luni. Slika ima uradno oznako AS17-148-22727._NEWLINE_Fotograf je uporabljal 70-mm fotografski aparat Hasselblad z 80-mm objektivom. NASA pripisuje zasluge celotni posadki Apolla 17: Eugeneu Andrewu Cernanu, Ronaldu Ellwinu Evansu mlaj\xc5\xa1emu in Harrisonu Haganu \xc2\xbbJacku\xc2\xab Schmittu. Vsi \xc4\x8dlani posadke so slikali s Hasselbladovimi aparati na krovu. Schmitt je kasneje trdil, da je sliko posnel on.'